**Каласы роднай мовы**

**Свята да Міжнароднага дня роднай мовы**

*Складальнік - Ропат Л. У.,*


*бібліятэкар 1 катэгорыі*

*цэнтральнай бібліятэкі*

*імя А. С. Пушкіна г. Мазыра*

**Чытацкае прызначэнне:** вучні сярэдняга школьнага ўзросту.

**Мэта:** Пазнаеміць дзяцей з цікавымі гістарычнымі фактамі станаўлення беларускай мовы. Прывіць любоў да роднай мовы ў навучэнцаў школы.

****Афармленне і абсталяванне:** Загатаваныя паштоўкі з прымаўкамі і прыказкамі, відэаабсталяванне.

*Лёсу майго кірунак,*

*Долі маей выснова,*

*Як паратунак,*

*Матчына слова,*

*Бацькава слова.*

*(П. Макаль)*

**ВЯДУЧЫ 1.** Сёння 21 лютага ва ўсім свеце адзначаецца Міжнародны дзень роднай мовы. Чаму для святкавання быў абраны гэты дзень? 21 лютага ў далёкім для нас 1952 годзе загінулі 5 студэнтаў, якія змагаліся за наданне мове бенгалі статуса дзяржаўнай у тагачасным Пакістане, ўсходняя частка якога пазней стала незалежнай дзяржавай Бангладэш. Адзначаецца гэты дзень з 2000 года.

**ВЯДУЧЫ 2.** Па дадзеных ЮНЕСКА ў свеце існуе больш за 6000 моў, 95% з якіх знаходзіцца ва ўжытку насельніцтва планеты. Частка моў не мае сваёй пісьменнасці. Больш за палову існуючых моў свету знаходзяцца на мяжы вымірання. Тысячы моў не выкарыстоўваюцца ў сістэме адукацыі і не прадстаўлены ў Інтэрнеце.

**ВЯДУЧЫ 1.** Кожны месяц знікаюць 2 мовы. Яшчэ нядаўна налічвалася да 8000 самастойных моў. Сёння іх на 2000 менш.

**ВЯДУЧЫ 2.** Мова – частка чалавечай культуры, гістарычнай спадчыны. Дзякуючы ёй, працягваюць жыць традыцыі. Мова абуджае цікавасць да пазнання свету, садзейнічае праяўленню павагі да нашага мінулага і служыць элементам аб’яднання людзей незалежна ад месца і часу іх пражывання.

*Прэзентацыя любімых беларускіх слоў вучняў, настаўнікаў, бацькоў…*

*(з дапамогай слайдаў)*

1. Цёплыя словы – сонца і хата.

2. Лепшыя словы – мама і тата.

3. Смачныя словы – хлеб і суніцы,

4. Росныя словы – кветкі, крыніца.

5. Чулыя словы – сын, калыханка,

6. Ясныя словы – лета і ранак.

7. Мудрыя словы – жыта і поле,

8. Даўнія словы – водгулле, род,

9. Гордыя словы – звон і народ.

**ВЯДУЧЫ 1.** Льняная і жытнёвая. Сялянская.

Баравая ў казачнай красе.

Старажытная. Ты самая славянская.

Светлая, як травы ў расе.

Вобразная, вольная, пявучая,

Мова беларуская мая!

*(П. Панчанка)*

**ВЯДУЧЫ 2.** З легендаў і казак былых пакаленняў,

З калосся цяжкога жытоў і пшаніц,

З сузор’яў і сонечных цёплых праменняў,

З грымучага ззяння бурлівых крыніц,

З птушынага шчэбету, шуму дубровы,

I з гора, і з радасці, і з усяго

Таго, што лягло назаўсёды ў аснову

Святыні народа, бяссмерця яго, -

Ты выткана, дзіўная родная мова.

*(М.Танк)*

***“У кнігарні”***

*(паставіць стойкі з кнігамі і праінсцэніраваць верш К. Цвіркі)*

Мы прыйшлі ў кнігарню з мамай.

На паліцах - безліч кніг!

Тоўстых, тонкіх - розных самых,

Цэлы свет - у кніжках тых!

- Я куплю табе во гэту...

Гэту й гэту варта ўзяць...

Ты пра ўсе краіны свету

З гэтых кніжак будзеш знаць.

Пра Аўстралію, Аляску,

Чылі, Індыю, Кітай.

Пра Еўфрат во нават казка...

Толькі, сын, бяры чытай.

- О, як добра! Дзякуй, мама!

Я пра іх чытаць люблю.

Толькі б знаць хацеў таксама

Я й пра нашую зямлю.

Пра яе лясы і рэкі,

Пра забытыя гады,

Пра той шлях з вараг у грэкі

I пра казкі-гарады.

I яшчэ - за што, няйначай,

Буду ўдзячны я ўдвайне -

Ты купі на мове нашай,

Беларускай, кніжку мне.

То ж айчыны нашай мова,

Мова прадзедаў, бацькоў.

У той мове што ні слова -

Дыямент жывы вякоў.

Ці паляк, ці грэк, ці швед там

Мова ў кожнага свая.

Як усе, хацеў бы ведаць

Мову родную і я.

За яе, за край наш любы

У бітвах гінулі дзяды.

I яе ў баях ад згубы

Адстаялі назаўжды.

Невук - хто яе не цэніць.

Ці ж магу я здраджваць ёй:

Я ж не нейкі адшчапенец,

Я ж не нейкі чужаземец

На святой зямлі сваёй.

**ВЯДУЧЫ 1.** Сёння ў свеце шмат цудоўных моў. Адны з іх вабяць сваёй прыгажосцю і непаўторнасцю, другія – мілагучнасцю. Але ў кожнага чалавека ёсць толькі адна родная мова. Менавіта на гэтай мове ён размаўляе з роднымі, сябрамі, знаёмымі:

У нас сваiх хапае слоў

Крамяных,

росных,

васiльковых

Ад мурагоў i ад лясоў,

Ад светлых высяў жаўруковых.

У нас хапае слоў сваiх

(Іх пазычаць няма патрэбы)

Ад чыстых даляў веснавых,

Ад глыбiнi ўлетку неба.

**ВЯДУЧЫ 2.** Крынічнымі словамі, залацінкамі мудрасці называюць прыказкі. З іх дапамогай мы засвойваем і перадаём нашдадкам духоўныя скарбы народа. У іх думкі цэлых пакаленняў, якія перадавалі адно аднаму сваю філасофію, вопыт, паэзію, моўнае майстэрства.

Напрыклад:- Незаўсёды світае, як певень спявае.

- Над пешым арлом і варона з калом.

- Рана загоіцца, а злое слова ніколі.

- Слова, як птушка: выпусціў – не вернеш.

- Добрае слова і кату прыемнае.

**ВЯДУЧЫ 1.** А цяпер мы з вамі адкажам на пытанні віктарыны, якая называецца **“Прыказкі роднага краю”.**

(*З прапанаваных слоў скласці прыказку, словы на асобных лістах, кожная прыказка ў канверце).*

- Лепш адзін прыяцель, як дзесяць ворагаў.

- Не той лепшы, хто бяжыць за стол першы.

- Кулік куліка бачыць здаляка.

- У людзей пытай, а свой розум май.

- Дома і салома ядома, а на чужыне і гарачы тук стыне.

- Лёгка пасварыцца, цяжэй памірыцца.

**ВЯДУЧЫ 2.** Паслухайце адну гісторыю. Ці то полем, ці то лесам ішлі тры падарожнікі. Ішлі яны тры дні і тры ночы ды яшчэ паўдня. Прытаміліся. Прыселі. Раптам чуюць - спявае нехта.

Прыслухаўся першы:

- Відаць, жаўранак.

- Не, - кажа другі, - гэта лес шуміць.

А трэці прыпаў вухам да зямлі і прашаптаў:

- Ды гэта ж зямля наша спявае.

Вось якая яна, наша зямля беларуская.

*Выконваецца верш П. Панчанкі “Родная мова” (відэа)*

**ВЯДУЧЫ 1.** Наша мова багатая не толькі на самабытныя словы, услухайцеся ў вітальныя звароты, якія мы чуем і прамаўляем кожны дзень.

Добра, калі ты змалку

Можаш вітаць людзей.

Раніцай: “Добрага ранку!”

І апаўдня: “Добры дзень!”

Увечары пры сустрэчы

Знаемым сказаць “Добры вечар!”

А соннаму сонейку нанач

Сказаць “Дабранач!” *(В. Вітка)*

У любімай мове, роднай, наскай,

Ах якія словы: “Калі ласка!..”

Як звіняць яны сардэчнаю струною,

Праз усё жыццё ідуць са мною. *(П. Броўка)*

**ВЯДУЧЫ 2.** А якія шчырыя нашы вершы пра каханне.

Як я жыў без цябе?

I не ведаў, што недзе на свеце,

За глухімі лясамі,

За сотнямі ўзгоркаў і меж,

Не на дальнім сузор’і,

А ў нас на планеце

Ты ў зялёным і ціхім

Завулку жывеш.

Як я жыў без цябе?

А маглі ж не сустрэцца ніколі,

За паўкроку адно

Аднаго абмінуць ці

Разысціся.

*(С. Грахоўскі)*

**ВЯДУЧЫ 1.** Родная мова шмат не патрабуе. А калі ўжо назваў яе роднай, калі лічыш яе такой для сябе – павінен жа быць перад ёй хоць нейкі абавязак. Ці хоць часам пра яе думаць. Калі хоць палова з тых 74 %, якія падчас апошняга перпапісу назвалі роднай мовай беларускую, падумае аб яе лёсе – значыць, не ўсё яшчэ страчана.

**ВЯДУЧЫ 2.** Калі ты чуеш яе – ці то сучасную літаратурную, ці змешаную “трасянку”, або мясцовую дыялектную – ведай, што гэта ўсё яна – наша беларуская мова. Не адварочвайся, а прымі яе, бо яе месца ў тваёй краіне. І не падчарка яна тут, а паказвае на спрадвечнасць беларусаў на сваёй зямлі. Нашы бацькі, дзяды і прадзеды нямала зрабілі, каб беларуская мова была прызнана як роўная сярод іншых моў свету.

Дала мне маці гэту мову...

Дала мне маці гэту мову,

Каб не нямым прыйшоў у свет,

Дала мне маці гэту мову,

Як спадчыну і запавет.

*(А. Пысін)*

**ВЯДУЧЫ 1.** І на прыканцы нашага мерапрыемства хацелася б прыгадаць вам 10 запаведаў:

Мову родную беражы.

Мовай роднаю даражы.

Мову родную шануй.

Мовай роднай не гандлюй.

Мову родную любі.

Мовы роднай не кідай.

Мову дзецям перадай.

Мовы не аддай на здзек.

Толькі з ёю жыцця век.

***Выкарастаная літаратура:***

Матчына мова : кніга пра беларускую мову. – Мінск : Мастацкая літаратура, 1991. – 335 с.